Document ID: 31997R2465

NEUVOSTON ASETUS (EY) N:o 2465/97,
annettu 8 päivänä joulukuuta 1997,
tiettyjen taloussuhteiden katkaisemisesta Sierra Leoneen
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 228 a artiklan,
ottaa huomioon neuvoston Euroopan unionista tehdyn sopimuksen J.2 artiklan perusteella määrittelemän yhteisen kannan 97/826/YUTP Sierra Leonesta (1),
ottaa huomioon komission ehdotuksen,
sekä katsoo, että
Yhdistyneiden Kansakuntien turvallisuusneuvosto päätti Yhdistyneiden Kansakuntien peruskirjan VII luvun nojalla päätöslauselmassaan 1132 (1997), että kaikkien valtioiden on toteutettava tiettyjä Sierra Leonea koskevia toimenpiteitä maassa vallitsevan kriisin ratkaisemiseksi ja maan perustuslaillisen järjestelmän rauhanomaiseksi palauttamiseksi; turvallisuusneuvosto tarkastelee näitä toimenpiteitä 180 päivän kuluttua, jos niiden käyttöä ei tätä ennen ole päätetty lopettaa,
näistä velvoitteista tietyt kuuluvat Euroopan yhteisön perustamissopimuksen soveltamisalaan; tämän vuoksi turvallisuusneuvoston päätösten täytäntöönpanemisesta on säädettävä yhteisön lainsäädännöllä siltä osin kuin asia koskee yhteisön aluetta; tässä asetuksessa yhteisön alueella tarkoitetaan niiden jäsenvaltioiden alueita, joihin Euroopan yhteisön perustamissopimusta sovelletaan kyseisessä sopimuksessa määrätyin ehdoin,
turvallisuusneuvosto on myös kehottanut Yhdistyneiden Kansakuntien jäsenvaltioita soveltamaan päätöslauselmassa 1132 (1997) määrättyjä toimenpiteitä ennen kyseisen päätöslauselman hyväksymistä allekirjoitetuilla kansainvälisillä sopimuksilla myönnettyjen oikeuksien tai niistä johtuvien velvollisuuksien, kaupallisten sopimusten taikka myönnettyjen lisenssien tai lupien estämättä,
tämän perusteella ei Loméssa 15 päivänä joulukuuta 1989 allekirjoitettu neljäs AKT-EY-yleissopimus, jonka sopimuspuolia yhteisö ja Sierra Leone ovat, ole este kyseisten turvallisuusneuvoston toimenpiteiden soveltamiselle,
Yhdistyneiden Kansakuntien toimivaltaiset viranomaiset voivat vaihtaa tuotteita, joihin Sierra Leonen vastaisia pakotteita sovelletaan; sen vuoksi tämän asetuksen liitettä I olisi voitava vastaisuudessa muuttaa,
turvallisuusneuvoston päätöslauselmassa annetaan oikeus tiettyihin poikkeuksiin käyttöön otetuista rajoituksista edellyttäen, että päätöslauselmalla 1132 (1997) perustettu komitea on ennakolta antanut hyväksyntänsä ja että tiettyjen toimitusten valvontaa koskevia järjestelyjä noudatetaan,
olisi mainittava jäsenvaltioiden niiden kansallisten toimivaltaisten viranomaisten nimet ja osoitteet, joiden on saatava komitean ennakolta antama hyväksyntä, ja
menettelyn helpottamiseksi komissiolle olisi annettava valtuudet Yhdistyneiden Kansakuntien toimivaltaisten viranomaisten päätösten perusteella tai liitteeseen II jäsenvaltioiden toimivaltaisten viranomaisten tiedonantojen perusteella tehdä tämän asetuksen liitteeseen I muutoksia ja lisäyksiä,
ON ANTANUT TÄMÄN ASETUKSEN:
1 artikla
On kiellettyä:
a) myydä tai toimittaa liitteessä I lueteltuja sekä yhteisöstä että muualta peräisin olevia öljyä ja öljytuotteita Sierra Leonen alueella,
b) harjoittaa sellaista toimintaa, jonka tarkoituksena tai tuloksena on tässä artiklassa tarkoitettujen liiketoimien tai muiden toimien suora tai epäsuora edistäminen, mukaan lukien rahoitustoiminta.
2 artikla
Edellä 1 artiklan a ja b alakohdassa tarkoitettuja kieltoja ei sovelleta:
a) öljyn ja öljytuotteiden toimituksiin demokraattisesti valitun Sierra Leonen hallitukselle sen pyynnöstä,
b) toimituksiin todistetusti humanitäärisiin tarkoituksiin ja ECOWASin sotilaallisen tarkkailuryhmän (ECOMOG) tarpeisiin muiden hallitusten ja Yhdistyneiden Kansakuntien elinten pyynnöstä,
edellyttäen, että päätöslauselmalla 1132 (1997) perustettu komitea on ilmaissut hyväksyntänsä kansallisten toimivaltaisten viranomaisten välityksellä ja että komitean antamia toimitusten tehokasta valvontaa koskevia toimenpiteitä noudatetaan tarkoin.
Kansallisten toimivaltaisten viranomaisten nimet ja osoitteet ovat liitteessä II.
3 artikla
Tätä asetusta sovelletaan ennen tämän asetuksen voimaantuloa allekirjoitetuilla kansainvälisillä sopimuksilla myönnettyjen oikeuksien tai niistä johtuvien velvollisuuksien, kaupallisten sopimusten taikka myönnettyjen lisenssien tai lupien estämättä.
4 artikla
Kukin jäsenvaltio määrittää tämän asetuksen säännösten rikkomisesta johtuvat seuraamukset.
5 artikla
Komissio ja jäsenvaltiot antavat toisilleen tiedon tämän asetuksen perusteella toteutetuista toimenpiteistä ja toimittavat toisilleen muut hallussaan olevat asiaa koskevat tiedot, kuten tämän asetuksen rikkomiset, muut täytäntöönpanoa koskevat ongelmat, kansallisten tuomioistuinten päätökset tai päätöslauselmalla 1132 (1997) perustetun komitean päätökset.
6 artikla
Komissiolla on valtuudet tehdä lisäyksiä ja/tai muutoksia liitteeseen I Yhdistyneiden Kansakuntien toimivaltaisten viranomaisten asiaa koskevien päätösten perusteella tai liitteeseen II jäsenvaltioiden toimivaltaisten viranomaisten toimittamien tietojen perusteella.
Muutokset ja/tai lisäykset julkaistaan Euroopan yhteisöjen virallisessa lehdessä.
7 artikla
Tätä asetusta sovelletaan:
- koko Euroopan yhteisön alueella, mukaan lukien sen ilmatila, kaikissa sen jäsenvaltion lainkäyttövaltaan kuuluvissa ilma-aluksissa ja aluksissa,
- jäsenvaltion kansalaisiin, riippumatta siitä, missä he ovat,
- jäsenvaltion lainsäädännön mukaisesti rekisteröityihin tai perustettuihin oikeushenkilöihin.
8 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 8 päivänä joulukuuta 1997.

Labels: 13
4
18
14